[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 21.12.2007

COM(2007) 855 окончателен

Предложение за

РЕШЕНИЕ НА СЪВЕТА

за позицията на Общността, която да бъде приета от комитета за сътрудничество, създаден от Споразумението за партньорство и сътрудничество между Европейските общности и техните държави-членки, от една страна, и Грузия, от друга страна, във връзка със създаването на подкомитет за правосъдие, свобода и сигурност

(представен o от Комисията)

ОБЯСНИТЕЛЕН МЕМОРАНДУМ

1. На 14 ноември 2006 г. по време на заседанието на Съвета за сътрудничество между ЕС и Грузия бе приета препоръка за изпълнение на плана за действие на Европейската политика за добросъседство (ЕПД). Според посоченото в тази препоръка планът за действие определя конкретни стъпки за постигане на напредък по отношение на изпълнението на задълженията на страните, посочени в Споразумението за партньорство и сътрудничество от 1999 г. между Европейските общности и техните държави-членки, и Грузия, и предоставя по-широка рамка за насърчаване на по-задълбочена икономическа и регулаторна интеграция на Грузия в ЕС в рамките на период от пет години.

2. Планът за действие на ЕПД между ЕС и Грузия включва няколко цели, свързани с областта на правосъдието, свободата и сигурността, по-специално в рамките на „приоритетна област 4“ и точка 4.3 от „Общите цели и действия“. Освен това планът за действие на ЕПД между ЕС и Грузия предоставя възможност за засилен диалог между ЕС и Грузия относно въпроси, свързани с миграцията, включително, inter alia, реадмисията и визовите въпроси.

3. С цел да бъде създадена подходяща институционна рамка за разгръщане на такъв диалог и за провеждане на редовен мониторинг на изпълнението на свързани с правосъдието, свободата и сигурността цели, планът за действие на ЕПД между ЕС и Грузия предвижда (в глава 4.3) създаване на нов подкомитет за правосъдие, свобода и сигурност в рамките на Споразумението за партньорство и сътрудничество между Европейските общности и техните държави-членки, и Грузия.

4. Според предвиденото в член 2, параграф 1 от Решението на Съвета и на Комисията от 31 май 1999 г. за сключване на горепосоченото Споразумение за партньорство и сътрудничество, е добавен текстът на предложението за решение на Съвета за позицията, която да бъде приета от Общността в рамките на Комитета за сътрудничество между ЕС и Грузия с цел създаване на подкомитет за правосъдие, свобода и сигурност.

Предложение за

РЕШЕНИЕ НА СЪВЕТА

за позицията на Общността, която да бъде приета от комитета за сътрудничество, създаден от Споразумението за партньорство и сътрудничество между Европейските общности и техните държави-членки, от една страна, и Грузия, от друга страна, във връзка със създаването на подкомитет за правосъдие, свобода и сигурност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност,

като взе предвид член 2, параграф 1 от Решението на Съвета и на Комисията от 31 май 1999 г.[1] за сключване на Споразумение за партньорство и сътрудничество (СПС) между Европейските общности и техните държави-членки, от една страна, и Грузия, от друга страна,

като взе предвид предложението на Комисията,

като има предвид, че:

(1) На 14 ноември 2006 г. на заседанието на Съвета за сътрудничество между ЕС и Грузия бе приета препоръка за изпълнение плана за действие между ЕС и Грузия,

(2) В член 83 от СПС се предвижда, че Съветът за сътрудничество ще бъде подпомаган при изпълнението на задълженията си от комитет за сътрудничество,

(3) На 12 октомври 1999 г. Съветът за сътрудничество между ЕС и Грузия прие процедурен правилник за комитета за сътрудничество[2], като делегира отговорността за учредяването и допълнително създаване на подкомитети на комитета за сътрудничество между ЕС и Грузия,

РЕШИ:

Член единствен

Позицията на Общността, която следва да бъде приета от комитета за сътрудничество, създаден с член 83 от Споразумението за партньорство и сътрудничество между Европейските общности и техните държави-членки, от една страна, и Грузия, от друга страна, във връзка със създаването на подкомитет за правосъдие, свобода и сигурност, съответства на приложението към настоящото решение.

Съставено в Брюксел на […] година.

За Съвета

Председател

ПРИЛОЖЕНИЕ

КОМИТЕТЪТ ЗА СЪТРУДНИЧЕСТВО,

като взе предвид Споразумението за партньорство и сътрудничество между Европейските общности и техните държави-членки, от една страна, и Грузия, от друга страна, (наричано по-нататък „Споразумението“), и по-специално член 83 от него,

като има предвид, че:

(1) Според член 10 от процедурния правилник на комитета за сътрудничество[3], той може да създава подкомитети и да определя мандата им;

(2) В плана за действие (в глава 5) на Европейската политика за добросъседство между ЕС и Грузия се предвижда, че съвместните органи, създадени по силата на споразумението, ще улеснят и ще проведат мониторинг на изпълнението на плана за действие и че структурите, създадени по силата на споразумението ще бъдат преразгледани, за да се гарантира, че всички приоритети, посочени в Европейската политика за добросъседство, са надлежно отразени;

(3) Областите на правосъдие, свобода и сигурност представляват ключови приоритети в плана за действие на ЕПД за ЕС и Грузия.

РЕШИ СЛЕДНОТО:

Член единствен

Създава се подкомитет за правосъдие, свобода и сигурност. Мандатът на този подкомитет е посочен в приложението към настоящото решение.

Съставено в Брюксел на […] година.

За Комитета за сътрудничество между ЕС и Грузия За Грузия

За Европейската общност

Мандат на подкомитета за правосъдие, свобода и сигурност, създаден по силата на Споразумението за партньорство и сътрудничество между Европейските общности и техните държави-членки, и Грузия

КОМИТЕТЪТ ЗА СЪТРУДНИЧЕСТВО,

като взе предвид Споразумението за партньорство и сътрудничество за създаване на партньорство между Европейските общности и техните държави-членки, от една страна, и Грузия, от друга страна,

като взе предвид процедурния правилник на комитета за сътрудничество, създаден от Съвета за сътрудничество на 12 октомври 1999 г., като приложение към процедурния му правилник, и по-специално член 10 от него,

създаде подкомитет за правосъдие, свобода и сигурност със следния мандат:

Член 1

Подкомитетът обсъжда изпълнението на Споразумението за партньорство и сътрудничество и свързания с него план за действие на Европейската политика за добросъседство в следните области:

- управление на границите;

- управление на законна и незаконна миграция (включително въпроси, свързани с реадмисия, визи, сигурност на пътни документи, убежище);

- разселени лица в рамките на държавата;

- борба с организираната престъпност (включително контрабанда и трафик на хора, незаконни наркотици, пране на пари, кибер престъпления, корупция и други форми на незаконни дейности);

- борба с тероризма (включително финансиране на тероризма);

- прилагане на законите и съдебно сътрудничество;

- върховенство на закона и реформа на съдебната система;

- защита на личните данни.

- развитие на трансгранично и регионално сътрудничество по въпроси, свързани с правосъдието, свободата и сигурността.

Горепосоченият списък не е пълен и комитетът за сътрудничество може да прибавя и други въпроси.

Член 2

Подкомитетът работи под контрола на комитета за сътрудничество. След всяко заседание подкомитетът докладва и представя заключенията си на комитета за сътрудничество.

Член 3

Подкомитетът е съставен от представители на страните.

Когато е необходимо и двете страни са съгласни, експертите могат да бъдат изслушани във връзка с определени точки от дневния ред на заседанията на подкомитета.

Член 4

Подкомитетът се председателства от двете страни на ротационен принцип според правилата за ротационно председателство на комитета за сътрудничество[4].

Член 5

Служител на Европейската комисия и служител на правителството на Грузия работят съвместно, като постоянни секретари на подкомитета. Всички съобщения относно подкомитета се пренасочват към постоянния секретар на подкомитета.

Член 6

Подкомитетът заседава винаги когато обстоятелствата го изискват, със съгласието на страните и въз основа на писмено искане от страна на една от тях, поне веднъж в годината. Заседанията се провеждат на място и по време, за които страните са постигнали съгласие.

След получаване на искане за свикване на заседание на подкомитета, секретарят на другата страна отговаря в рамките на петнайсет работни дни.

При неотложни случаи заседанията на подкомитета могат да се свикват в рамките на по-кратки срокове, ако страните са съгласни.

Преди всяко заседание председателят се уведомява за състава на делегацията и на двете страни.

Събранията на подкомитета се провеждат съвместно от двамата постоянни секретари, които действат в съгласие със секретарите на комитета за сътрудничество.

Член 7

Точките, които следва да бъдат включени в дневния ред, се изпращат до постоянните секретари в срок от минимум 15 работни дни преди съответното заседание на подкомитета. Съпътстващата документация се изпраща до постоянните секретари минимум 10 работни дни по-рано.

Въз основа на точките се съставя временен дневен ред, който се изпраща заедно със съпътстващата документация до секретарите на комитета за сътрудничество, както и до постоянните представителства на държавите-членки, не по-късно от 5 работни дни пред заседанието на подкомитета. При изключителни обстоятелства и с писменото съгласие на двамата постоянни секретари, към дневния ред могат да се добавят други точки в по-кратки срокове.

Член 8

На заседанията си подкомитетът може да разглежда някои или всички области, посочени в член 1.

Член 9

Ако не е взето друго решение, заседанията на подкомитета не са отворени за обществеността.

Член 10

За всяко заседание се изготвя протокол. Копие от протоколите и заключенията от всяко заседание на подкомитета се изпращат до секретарите на комитета за сътрудничество. Копия се изпращат и до постоянните представителства на държавите-членки.

[1] ОВ L 205, 4.8.1999 г., стр. 1.

[2] ОВ L 297, 18.11.1999 г., стр. 38.

[3] ОВ L 297, 18.11.1999 г., стр. 38.

[4] ОВ L 297, 18.11.1999 г., стр. 38.